Alfonso Cuarón filmjét választották a legjobbnak | SZOLJON
Critics' Choice Awards 2019. 01. 14. 11:39
Alfonso Cuarón filmjét választották a legjobbnak
A Critics’ Choice Awards gálát 24. alkalommal rendezték meg, a CW Network által közvetített gála házigazdája Taye Diggs színész volt.
A gála legnagyobb nyertese a mexikói Alfonso Cuarón Roma című önéletrajzi ihletésű, fekete-fehér alkotása, az idei hollywoodi díjszezon egyik nagy favoritja lett. Cuarón munkája a legjobb film és a legjobb idegen nyelvű film díján kívül a legjobb operatőr és legjobb rendező díját is megkapta.
A legjobb színésznő díját megosztva a The Wife főszerepét alakító Glenn Close és a Csillag születik sztárja, Lady Gaga kapta. Close egy hete a Golden Globe-díjátadón is elnyerte a legjobb színésznő elismerését, ahol Cuarón is szintúgy begyűjtötte a megérdemelt díjakat.
A Fekete párduc és az Alelnök három-három trófeát kapott, a Dick Chaney volt alelnököt játszó Christian Bale a legjobb színész díját vette át. A Mission: Impossible – Utóhatás a legjobb akciófilm, a Crazy Rich Asians a legjobb vígjáték, a Hang nélkül a legjobb sci-fi-horror díját kapta.
A Foglalkozásuk: amerikai és a The Marvelous Mrs. Maisel című tévésorozatok egyenként 3-3 díjat nyertek el. A Mrs. Maisel a tavalyi év után idén is a legjobb vígjátéksorozat lett a kritikusoknál.
Amy Adams és Patricia Arquette szintén megosztott színészi díjban részesült a limitált széria vagy tévéfilm kategóriában.
Az Eighth Grade című kamaszfilm főszereplője, Elise Fisher a legjobb elsőfilmes színésznő díját kapta.
A filmkritikusok díját a 250 amerikai és kanadai tévés, rádiós és online kritikust tömörítő Broadcast Film Critics Association (BFCA) és a 73 tagú Broadcast Television Journalists Association (BTJA) kritikusszervezet adja át évente a legjobb filmes és televíziós produkcióknak és alkotóiknak.
A mexikói rendező filmjének előzetese:
Borítókép: Cuarón a gálán
visszatértek / 10 perce
festipay / 25 perce